### Защо се износват шарнирите?



Шарнирите работят в много тежък експлоатационен режим. Цялата маса на автомобила се опира на малката площ на **шарнира**.
Като добавим пътниците в колата и допълнителния багаж се получава доста сериозно натоварване. Това придружено
с високите скорости и лошите пътища увеличава многократно натоварването върху шарнирите. 
Съществуват множество причини за износването им:


* Повишени ударни натоварвания на окачването като лош път, несъобразена скорост и т.н. - при попадане на колело в дупка 
по пътя и при висока скорост е напълно възможно един **шарнир** да се повреди.
* Отсъствието на смазване в шарнира - това предполага триене при работа в съставните части и тяхното бързо износване.
* Разрушаване на защитната капачка или маншона на шарнира - при скъсване на маншона в шарнирното съединение влиза
пясък, мръсотия и прах. Всички тези замърсявания действат като абразив на полимерните втулки на шарнира. Те 
се износват и вследствие на това се появява хлабина, която позволява на ябълковидния болт да се движи нагоре и
надолу и разрушава шарнира.
* Времето на експлоатация - колкото по-дълго се експлоатира един автомобил, толкова и по-амортизирани са шарнирите му.
Независимо от конструктивните особености на окачването на вашия автомобил основното за разрушаването на шарнирите са 
ударите и триенето. Ето защо е от изключителна важност да се шофира със съобразена скорост и необходимото внимание
 по неравни участъци от пътя. При съвременните автомобили се препоръчва проверка на окачването и в частност на шарнирите на не повече от
75 000 км. При експлоатация на автомобила в тежки пътни условия е добре това да се прави на всеки 10 000 километра пробег.



